Den nye supermarkedskæde adskiller sig fra normale Føtex-butikker ved at sælge mere luksusbetonede fødevarer med fokus på kvalitet og smagsoplevelser - men dermed også højere priser. De første butikker åbner i Skæring nord for Århus og i Hasseris ved Aalborg. Senere i år indrettes landets første Føtex fra 1960 i Guldsmedgade i Århus til en Føtex Food, og en tilsvarende ombygning sker i Bruunsgade i Århus. Senere i år indrettes butikker i henholdsvis Dragør og Odder. Dansk Supermarked fortalte for to år siden og længe før den økonomiske afmatning, at der skal bygges 50-60 Føtex Food i Danmark. På spørgsmålet om timingen siger direktør Henrik Libak fra Føtex Food: - Danskerne skal stadig købe mad, og mange vil gerne forkæle sig selv med ekstra gode varer - navnlig i en tid, hvor der måske ikke er råd til helt så mange restaurantbesøg.

Referat:
Mens forbrugerne skruer ned på luksus-forbruget, åbner Dansk Supermarked onsdag de første to af i alt seks Føtex Food-butikker, som indrettes i år. Den ene i Hasseris i Aalborg.